
На основу Одлуке о реализацији програма стручне праксе, коју је донело Градско веће града Врања, од 18.02.2015, број 06-27/2015-04: 
ГРАД ВРАЊЕ

р а с п и с у ј е

Ј А В Н И   П О З И В  
З А

РЕАЛИЗАЦИЈУ  ПРОГРАМА СТРУЧНЕ ПРАКСЕ  У 2015/2016.ГОДИНИ
I ОПИС ПРОГРАМА И ВИСИНА СРЕДСТАВА

Програм стручне праксе намењен је незапосленим лицима која се први пут стручно оспособљавају за занимањa за која су стекла одређену врсту и степен стручне спреме или која су се стручно оспособљавала краће од времена потребног за полагање приправничког/стручног испита, а ради оспособљавања за самосталан рад и полагање приправничког, односно стручног испита, у складу са законом или општим актом послодавца, без заснивања радног односа. 
Програм стручне праксе се реализује у складу са Локалним акционим планом запошљавања града Врања за 2015.годину.

Програм стручне праксе траје у складу са законом, односно у складу са актом о организацији и систематизацији послова код послодавца, и то:

·  9 месеци за приправнике са вишим или високим трогодишњим   образовањем,

·  12 месеци за приправнике са најмање четворогодишњим високим   образовањем.

Лице које се стручно оспособљавало краће од времена потребног за полагање приправничког/стручног испита, у програм се укључује за преостали период потребан за стицање услова за полагање приправничког, односно стручног испита. 
Tоком трајања стручне праксе Град Врање: 
1. Уплаћује послодавцу средства за исплату ангажованих лица по утврђеном  месечном износу новчане надокнаде: 
· 20.000,00 динара нето за лица са најмање четворогодишњим високим образовањем,      
· 18.000,00 динара нето за лица са вишим или високим трогодишњим образовањем и
2. Уплаћује средства за исплату припадајућих пореза и доприноса, у складу са законом, које обрачунава послодавац
3. Сноси трошкове полагања стручног/приправничког испита за лица која ће бити ангажована у органима града Врања и осталим органима где постоји законска обавеза полагања државног стручног испита.
II УСЛОВИ И ДОКУМЕНТАЦИЈА ЗА УЧЕСТВОВАЊЕ

Услови:

Право учешћа на Јавном позиву имају следећи послодавци: органи града Врања, јавна предузећа, јавне установе, државни органи, образовне и васпитне институције и привредна друштва и предузетници,  под условом да:
· уредно измирује обавезе по основу локалних јавних прихода према  граду Врању
· је законом или актом о организацији и систематизацији послова код послодавца као услов за рад на одређеним пословима прописана обавеза обављања приправничког стажа;

· има кадровске и друге капацитете за стручно оспособљавање лица;

· ангажује незапослено лице које: 

· има више или високо образовање, односно које је диплому стекло на државном факултету или приватном акредитованом факултету (стечен VII степен високог образовања), као и акредитовану завршену високу/вишу школу као основни услов, од стране послодаваца, за обављање Програма стручне праксе у јавном и приватном сектору
· нема радног искуства у струци или нема радног искуства у својству приправника, довољног за стицање услова за полагање приправничког, односно стручног испита.
          По извршеној селекцији пријављених послодаваца, од стране   Комисије за реализацију и праћење програма стручне праксе (у даљем тексту Комисија), послодавци ће ангажовати незапослена лица, у складу са условима који ће бити прописани потписаним уговорима са Градом.   
            Избор кандидата за потребе пријављених послодаваца, у складу са критеријумима из овог јавног позива ће извршити Комисија. 

            Избор ће се извршити према условима и роковима за пријаву кандидата, који испуњавају услове за учествовање у Програму стручне праксе, прописане овим јавним позивом. 
Документација уз пријаву послодаваца:

· захтев за учешће у Програму на прописаном обрасцу 

· фотокопија решења надлежног органа о упису у регистар, уколико подносилац захтева није регистрован у АПР;

· извод из акта о организацији и систематизацији послова, где је као услов за рад на одређеним пословима прописана обавеза обављања приправничког стажа или изјава послодавца да је за рад на датим пословима потребно претходно обучавање кроз обављање стручне праксе, за тражену школску спрему
· доказ о уплати пореза и доприноса за обавезно социјално осигурање запослених за месец који претходи месецу у којем је поднет захтев (извод из електронске базе података, појединачне пореске пријаве за порезе и доприносе по одбитку), као и доказ о измирењу свих осталих обавеза које проистичу из редовног пословања, према  Граду Врању  (оригинал или оверена копија уверења Локалне пореске администрације Врање)
       Комисија која доноси одлуку,  задржава право да тражи и друге доказе релевантне за одлучивање о поднетом захтеву. 
III ДОНОШЕЊЕ ОДЛУКЕ

На основу поднетих  захтева послодаваца, Комисија доноси одлуку о избору послодаваца, у року од 8 дана, од дана истека рока за подношење захтева.
Одлука о избору послодаваца који ће учествовати у Програму стручне праксе, биће објављена на сајту Града Врања, и на огласној табли Градске управе Града Врања.

IV ЗАКЉУЧИВАЊЕ УГОВОРА 
Град Врање и послодавац закључују уговор, којим се дефинишу међусобна права и обавезе,  у року од 3 дана од дана доношења одлуке.  

Након закључивања уговора између Града Врања и послодавца и извршене селекције кандидата, коју врши Комисија,  у складу са утврђеним критеријумима, послодавац је у обавези да закључи уговор са лицем на стручној пракси које одреди Комисија. 
V ОБАВЕЗЕ ПОСЛОДАВЦА 

Послодавац је у обавези да:

· лице на стручној пракси оспособи за самосталан рад у струци, у складу са законом, односно актом о организацији и систематизацији послова; 

· лице на стручној пракси стручно оспособљава најмање у дужини трајања уговорне обавезе; 

· изда потврду о обављеном приправничком стажу, односно положеном приправничком/стручном испиту;

· омогући Комисији  контролу реализације уговорних обавеза и

· обавести Комисију о свим променама које су од значаја за реализацију уговора у року од 8 дана од дана настанка промене
· врши обрачун нето накнаде и припадајућих доприноса и исти ажурно доставља Градској управи.
У случају прекида стручног оспособљавања лица у року од 30 дана од дана отпочињања стручног оспособљавања, послодавац може да изврши замену другим незапосленим лицем које испуњава потребне услове, за преостало време дефинисано уговором, а уз сагласност Комисије.
                  VI УСЛОВИ И РОКОВИ ЗА ПРИЈАВУ НЕЗАПОСЛЕНИХ ЛИЦА
Незапослено лице, које успуњава услове, прописане овим Јавним позивом, пријављује се за учешће у Програму стручне праксе подношењем следеће документације:

1. Оверена фотокопија дипломе/уверења о завршеном државном факултету или приватном акредитованом факултету (стечен VII степен високог образовања), као и завршеној акредитованој  високој/вишој школи
2. Доказ о пребивалишту на територији града Врања

3. Доказ да је лице пријављено на евиденцији Националне службе за запошљавање – филијала Врање

4. Доказ да није учествовало у програму стручне праксе или другом сличном програму, који је реализовао Град Врање или Република Србија, у претходном периоду ( изјава незапосленог лица под материјалном и кривичном одговорношћу).
Наведена документација се подноси Комисији за реализацију и праћење програма стручне праксе, преко писарнице Градске управе Врање, у затвореној коверти са назнаком: Пријава за учешће у програму стручне праксе, за незапослена лица, у року од 30 дана од дана објављивања овог Јавног позива
VII УСЛОВИ И РОКОВИ ЗА ПРИЈАВУ ПОСЛОДАВАЦА
Захтев за учешће у програму стручне праксе, за послодавце, који се може добити у Градској управи Града Врања или на сајту www.vranje.org.rs са пратећом документацијом, подноси се Комисији за реализацију и праћење програма стручне праксе, преко писарнице Градске управе Врање, на прописаном обрасцу, у затвореној коверти са назнаком: Пријава за учешће у програму стручне праксе, за послодавце.
Информације о програму могу се добити на следеће бројеве телефона: 017/402 - 322 и 017/402 - 314
Послодавци су у обавези да доставе потребну документацију за учествовање у Програму стручне праксе, у року од петнаест (15) дана од дана објављивања Јавног позива на званичном сајту и огласној табли Градске управе града Врања.

